CELEX: 32018R1643
Language: lv
Date: 2018-07-13 00:00:00
Title: Komisijas Deleģētā regula (ES) 2018/1643 (2018. gada 13. jūlijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par etalona administratora publicējama paziņojuma par etalonu satura konkretizēšanu un tā nepieciešamās atjaunināšanas gadījumiem (Dokuments attiecas uz EEZ.)

5.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 274/29
               
            
         KOMISIJAS DELEĢĒTĀ REGULA (ES) 2018/1643
         (2018. gada 13. jūlijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par etalona administratora publicējama paziņojuma par etalonu satura konkretizēšanu un tā nepieciešamās atjaunināšanas gadījumiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 27. panta 3. punkta ceturto daļu,
         tā kā:
         
                     (1)
                  
                  
                     Regulas (ES) 2016/1011 27. panta 1. punktā ir noteikts administratora pienākums publicēt paziņojumu par etalonu attiecībā uz etalonu vai attiecīgi etalonu grupu, ja to var izmantot Savienībā.
                  
               
                     (2)
                  
                  
                     Paziņojumā par etalonu būtu jāiekļauj vispusīga informācija par norisēm (realitāti) tirgū vai ekonomikā, ko ir paredzēts mērīt ar attiecīgo etalonu vai etalonu grupu, kā arī paskaidrojums par to, kad šo tirgus vai ekonomikas norišu mērījumi varētu kļūt nepietiekoši ticami. Tas ir tāpēc, ka lietotāji un potenciāli lietotāji balstās uz šādu informāciju, lai gūtu pilnīgu izpratni par etalonu vai etalonu grupu.
                  
               
                     (3)
                  
                  
                     Paziņojumā par etalonu būtu jānorāda tie etalona metodikas elementi, kurus var izvēlēties pēc sava ieskata, kā arī kārtība, kādā veicama ex post izvērtēšana par šādu rīcību pēc sava ieskata. Šī informācija ir izšķiroši svarīga tam, lai nodrošinātu, ka lietotāji un potenciālie lietotāji izprot ar etalonu vai etalonu grupu saistītos manipulācijas riskus.
                  
               
                     (4)
                  
                  
                     Saskaņā ar Regulu (ES) 2016/1011 uz dažādiem etalonu veidiem (proti, regulētu datu etaloniem, procentu likmju etaloniem, preču (izejvielu) etaloniem, kritiski svarīgiem etaloniem, nozīmīgiem etaloniem un maznozīmīgiem etaloniem) attiecas dažādas prasības. Tādēļ paziņojumā par etalonu būtu skaidri un nepārprotami jānorāda tā etalona veids vai veidi, kuros ietilpst attiecīgais etalons vai etalonu grupa.
                  
               
                     (5)
                  
                  
                     Attiecībā uz kritiski svarīgiem etaloniem paziņojumā par etalonu būtu jāiekļauj papildu informācija, kurā paskaidrots, kādēļ etalons saskaņā ar Regulu (ES) 2016/1011 ir atzīts par kritiski svarīgu, lai lietotāju un potenciālo lietotāju rīcībā būtu informācija, kas nepieciešama, lai izprastu, uz kā balstīta šāda atzīšana par kritiski svarīgu etalonu.
                  
               
                     (6)
                  
                  
                     Regulētu datu izmantošanas dēļ administratori un to datu sniedzēji ir atbrīvoti no dažiem Regulā (ES) 2016/1011 noteiktajiem pienākumiem. Tādēļ attiecībā uz regulētu datu etaloniem administratoriem vajadzētu būt pienākumam norādīt savu datu avotus un to, kādēļ etalons ir kvalificējams kā regulētu datu etalons.
                  
               
                     (7)
                  
                  
                     Ņemot vērā procentu likmju etalonu un preču etalonu būtības specifiku, tiem ir jāatbilst Regulas (ES) 2016/1011 konkrētajos pielikumos ietvertajām prasībām, nevis tikai minētās regulas II sadaļai. Šādu etalonu administratoriem tas būtu jānorāda paziņojumā par etalonu, lai lietotāji un potenciālie lietotāji par to būtu informēti.
                  
               
                     (8)
                  
                  
                     Kritiski svarīgo etalonu administratoriem ir jānodrošina atbilstība pastiprinātam normatīvajam (regulatīvajam) regulējumam, kas ietverts Regulā (ES) 2016/1011. Tādēļ ir svarīgi, lai lietotāji un potenciālie lietotāji par to būtu pienācīgi informēti.
                  
               
                     (9)
                  
                  
                     Ja etalonam piemīt dažādiem etalonu veidiem raksturīgas īpašības, konkrētās šīs regulas normas par šiem dažādajiem etalonu veidiem būtu jāpiemēro paralēli un papildus vispārīgajām informācijas sniegšanas prasībām, lietotājiem un potenciāliem lietotājiem sniegtu vispusīgu informāciju par visām etalona īpašībām.
                  
               
                     (10)
                  
                  
                     Ievērojot samērīguma principu, ar šo regulu nozīmīgu un maznozīmīgu etalonu administratoriem netiek uzlikts pārmērīgs administratīvais slogs, jo paziņojumā par etalonu attiecībā uz nozīmīgiem un maznozīmīgiem etaloniem ir jāiekļauj mazāk apjomīgs informācijas kopums.
                  
               
                     (11)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi Eiropas Vērtspapīru un tirgu iestāde.
                  
               
                     (12)
                  
                  
                     Eiropas Vērtspapīru un tirgu iestāde ir rīkojusi atklātu sabiedrisko apspriešanu par regulatīvo tehnisko standartu projektu, uz kuru ir balstīta šī regula, izvērtējusi potenciālās saistītās izmaksas un ieguvumus un lūgusi atzinumu no Vērtspapīru un tirgu nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu.
                  
               
                     (13)
                  
                  
                     Lai nodrošinātu saskaņotību ar deleģēto regulu, kurā konkretizēti rīcības kodeksa elementi, kurus, balstoties uz datu sniedzēju sniegtiem ievades datiem, izstrādā etalonu administratori, ir lietderīgi šīs deleģētās regulas piemērošanas sākumdienu atlikt par diviem mēnešiem,
                  
               IR PIEŅĒMUSI ŠO REGULU.
         
            1. pants
            Vispārīgas informācijas sniegšanas prasības
            
               1.   Paziņojumā par etalonu norāda:
               
                           a)
                        
                        
                           paziņojuma publicēšanas dienu un attiecīgā gadījumā arī tā pēdējās atjaunināšanas datumu;
                        
                     
                           b)
                        
                        
                           etalona (vai etalonu) starptautisko vērtspapīru identifikācijas numuru (ISIN) (ja pieejams); alternatīvi paziņojumā attiecībā uz etalonu grupu – ziņas par to, kur ISIN numuri ir pieejami publiski un bez maksas;
                        
                     
                           c)
                        
                        
                           to, vai šis etalons, vai jebkurš etalons, kas ietilpst etalonu grupā, ir noteikts, izmantojot sniegtos ievades datus;
                        
                     
                           d)
                        
                        
                           to, vai šis etalons, vai jebkurš etalons, kas ietilpst etalonu grupā, ir kvalificējams kā viens no etalona veidiem, kas minēti Regulas (ES) 2016/1011 III sadaļā, tai skaitā konkrēto normu, saskaņā ar kuru etalons kvalificējams kā attiecīgais veids.
                        
                     
            
               2.   Aprakstot norises (realitāti) tirgū vai ekonomikā, paziņojumā par etalonu iekļauj vismaz šādu informāciju:
               
                           a)
                        
                        
                           vispārīgu aprakstu par tirgus vai ekonomikas norisēm.
                        
                     
                           b)
                        
                        
                           tirgus vai ekonomikas norišu ģeogrāfiskās robežas (ja ir);
                        
                     
                           c)
                        
                        
                           jebkuru citu informāciju, ko administrators pamatoti uzskata par nozīmīgu vai noderīgu, lai etalona lietotājiem vai potenciāliem lietotājiem palīdzētu izprast tirgus vai ekonomikas norišu attiecīgās iezīmes, tai skaitā vismaz šādus elementus (ciktāl par tiem ir pieejami ticami dati):
                           
                                       i)
                                    
                                    
                                       informāciju par pašreizējiem vai potenciāliem tirgus dalībniekiem;
                                    
                                 
                                       ii)
                                    
                                    
                                       norādi par tirgus lielumu vai ekonomikas norisēm.
                                    
                                 
                     
            
               3.   Nosakot etalona potenciālos ierobežojumus un apstākļus, kādos tirgus vai ekonomikas norišu mērījumi varētu kļūt nepietiekami ticami, paziņojumā par etalonu iekļauj vismaz:
               
                           a)
                        
                        
                           aprakstu par apstākļiem, kādos administratoram trūktu pietiekami ievades dati, lai saskaņā ar metodiku noteiktu etalonu;
                        
                     
                           b)
                        
                        
                           attiecīgā gadījumā aprakstu par gadījumiem, kad etalona noteikšanai izmantotās metodikas precizitāti un ticamību vairs nav iespējams nodrošināt, piemēram, kad administrators uzskata, ka attiecīgā tirgus likviditāte ir nepietiekama;
                        
                     
                           c)
                        
                        
                           jebkuru citu informāciju, ko administrators pamatoti uzskata par nozīmīgu vai noderīgu un kas lietotājiem vai potenciāliem lietotājiem palīdzētu izprast apstākļus, kādos tirgus vai ekonomikas norišu mērījumi varētu kļūt nepietiekami ticami, tai skaitā aprakstu par to, kas varētu būt uzskatāms par ārkārtēju tirgus situāciju.
                        
                     
            
               4.   Konkretizējot kontroles sistēmas un noteikumus, kas reglamentē administratora vai datu sniedzēja rīcību pēc sava ieskata etalona vai etalonu aprēķināšanā, paziņojumā par etalonu iekļauj pārskatu par katru procesa posmu attiecībā uz jebkuru ex post izvērtējumu par rīcību pēc sava ieskata, kā arī skaidru norādi par to personu amatu, kuras atbildīgas par šo izvērtējumu veikšanu.
            
            
               5.   Konkretizējot metodikas pārskatīšanas procedūras, paziņojumā par etalonu izklāsta vismaz kārtību, kādā veicama sabiedriskā apspriešana par būtiskām metodikas izmaiņām.
            
            
               6.   3. punkta c) apakšpunktu un 5. punktu nepiemēro paziņojumam par etalonu:
               
                           a)
                        
                        
                           attiecībā uz nozīmīgu etalonu; vai
                        
                     
                           b)
                        
                        
                           attiecībā uz etalonu grupu, kurā neietilpst kritiski svarīgi etaloni un kas nesastāv tikai no maznozīmīgiem etaloniem.
                        
                     
            
               7.   Attiecībā uz paziņojumu par etalonu par maznozīmīgu etalonu vai etalonu grupu, kas sastāv tikai no maznozīmīgiem etaloniem:
               
                           a)
                        
                        
                           nepiemēro šādas šā panta normas:
                           
                                       i)
                                    
                                    
                                       2. punkta c) apakšpunkts;
                                    
                                 
                                       ii)
                                    
                                    
                                       3. punkta b) un c) apakšpunkts,
                                    
                                 
                                       iii)
                                    
                                    
                                       4. un 5. punkts; kā arī
                                    
                                 
                     
                           b)
                        
                        
                           prasības, kas ietvertas 2. punkta a) un b) apakšpunktā, alternatīvi var izpildīt, paziņojumā par etalonu iekļaujot skaidru atsauci uz publicētu dokumentu, kas ietver to pašu informāciju un ir pieejams bez maksas.
                        
                     
            
               8.   Administrators sava paziņojuma par etalonu beigās var pievienot papildu informāciju, un, ja tas tiek darīts, atsaucoties uz publicētu dokumentu, kas ietver šo informāciju, tam ir jābūt dokumentam, kas pieejams bez maksas.
            
         
         
            2. pants
            Konkrētas informācijas sniegšanas prasības attiecībā uz regulētu datu etaloniem
            Papildus informācijai, kas iekļaujama saskaņā ar 1. pantu, attiecībā uz regulētu datu etalonu vai – attiecīgā gadījumā – regulētu datu etalonu grupu, paziņojuma par etalonu aprakstā par ievades datiem norāda vismaz šādas ziņas:
            
                        a)
                     
                     
                        izmantoto ievades datu avotus;
                     
                  
                        b)
                     
                     
                        attiecībā uz katru avotu – attiecīgo veidu, kas minēts Regulas (ES) 2016/1011 3. panta 1. punkta 24. apakšpunktā.
                     
                  
         
            3. pants
            Konkrētas informācijas sniegšanas prasības attiecībā uz procentu likmju etaloniem
            Papildus informācijai, kas iekļaujama saskaņā ar 1. pantu, attiecībā uz procentu likmju etalonu vai – attiecīgā gadījumā – procentu likmju etalonu grupu paziņojumā par etalonu iekļauj vismaz šādu informāciju:
            
                        a)
                     
                     
                        norādi lietotājiem par papildu normatīvo regulējumu, kas procentu likmju etaloniem piemērojams saskaņā ar Regulas (ES) 2016/1011 I pielikumu;
                     
                  
                        b)
                     
                     
                        aprakstu par pasākumiem, kas tiek veikti, lai panāktu atbilstību minētajam pielikumam.
                     
                  
         
            4. pants
            Konkrētas informācijas sniegšanas prasības attiecībā uz preču etaloniem
            Papildus informācijai, kas iekļaujama saskaņā ar 1. pantu, attiecībā uz preču etalonu vai – attiecīgā gadījumā – preču etalonu grupu paziņojumā par etalonu sniedz vismaz šādas ziņas:
            
                        a)
                     
                     
                        to, vai Regulas (ES) 2016/1011 II sadaļas vai II pielikuma prasības ir piemērojamas etalonam vai etalonu grupai, kā paredzēts minētās regulas 19. pantā;
                     
                  
                        b)
                     
                     
                        paskaidrojumu par to, kāpēc jāpiemēro attiecīgi minētās regulas II sadaļa vai II pielikums;
                     
                  
                        c)
                     
                     
                        galveno definēto terminu skaidrojumos – īsu aprakstu par kritērijiem, pēc kuriem nosaka attiecīgo pamatā esošo fizisko preci;
                     
                  
                        d)
                     
                     
                        attiecīgā gadījumā – kur ir publicēti skaidrojumi, kuri administratoram ir jāpublicē saskaņā ar minētās regulas II pielikuma 7. punktu.
                     
                  
         
            5. pants
            Konkrētas informācijas sniegšanas prasības attiecībā uz kritiski svarīgiem etaloniem
            Papildus informācijai, kas iekļaujama saskaņā ar 1. pantu, attiecībā uz kritiski svarīgu etalonu vai – attiecīgā gadījumā – etalonu grupu, kurā ietilpst vismaz viens kritiski svarīgs etalons, paziņojumā par etalonu iekļauj vismaz šādu informāciju:
            
                        a)
                     
                     
                        brīdinošu norādi lietotājiem par pastiprinātu normatīvo regulējumu, kas kritiski svarīgiem etaloniem piemērojams saskaņā ar Regulu (ES) 2016/1011;
                     
                  
                        b)
                     
                     
                        norādi par to, kā lietotāji tiks informēti par aizkavēšanos etalona publicēšanā vai etalona noteikšanu no jauna, un par šo pasākumu (sagaidāmo) ilgumu.
                     
                  
         
            6. pants
            Atjauninājumi
            Papildus gadījumiem, kas minēti Regulas (ES) 2016/1011 27. panta 1. punkta trešajā daļā, paziņojums par etalonu ir atjaunināms ikreiz, kad paziņojumā ietvertā informācija vairs nav pareiza vai pietiekoši precīza, un katrā ziņā šādos gadījumos:
            
                        a)
                     
                     
                        ikreiz, kad mainās etalona veids;
                     
                  
                        b)
                     
                     
                        ikreiz, kad būtiski mainās metodika, kas tiek izmantota etalona noteikšanai, vai, ja paziņojums par etalonu attiecas uz etalonu grupu, metodika, kas tiek izmantota, lai noteiktu etalonu, kas ietilpst etalonu grupā.
                     
                  
         
            7. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 25. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).